สะพานบารมีโสธร

สะพานบารมีโสธร เป็นสะพานข้ามแม่น้ำบางปะกง ตั้งอยู่ในพื้นที่ ตำบลบางตีนเป็ด และตำบลบางพระ อำเภอเมือง จังหวัดฉะเชิงเทรา เป็นส่วนหนึ่งของทางหลวงแผ่นดินหมายเลข 365 ขนาด 10 ช่องจราจร ปัจจุบันอยู่ในความดูแลของกรมทางหลวง ระหว่างการข้ามสะพานบารมีโสธร หากมองไปทางทิศเหนือของสะพานจะสามารถมองเห็นพระอุโบสถหลวงพ่อพุทธโสธรของวัดโสธรวรารามวรวิหาร ประวัติ สะพานบารมีโสธร แต่เดิมเป็นเพียงสะพานข้ามแม่น้ำบางปะกงของทางหลวงแผ่นดินหมายเลข 365 ขนาด 4 ช่องจราจร แบ่งเป็นสะพานละ 2 ช่องจราจรต่อทิศทาง และยังไม่ได้รับการตั้งชื่อสะพาน ต่อมาเมื่อวันที่ 4 กันยายน พ.ศ. 2563 กรมทางหลวงได้ดำเนินการปรับปรุงทางแยกบางพระพร้อมกันกับโครงการก่อสร้างสายเลี่ยงเมืองฉะเชิงเทราด้านใต้ ระยะทาง 4.995 กิโลเมตร ซึ่งรวมไปถึงช่วงของสะพานข้ามแม่น้ำบางปะกงด้วย โดยสะพานข้ามแม่น้ำบางปะกงเดิมขนาด 4 ช่องจราจร (ไปและกลับ) ได้ถูกรื้อถอนและสร้างสะพานขึ้นมาใหม่ เพื่อรองรับปริมาณการจราจรเฉลี่ยประมาณ 80,000 คันต่อวัน และการใช้งานอย่างหนักของสะพานเดิมจากรถบรรทุกขนส่งสินค้าขนาดใหญ่ซึ่งคิดเป็นร้อยละ 30 ให้สามารถรองรับการขยายตัวและการพัฒนาในเขตพัฒนาพิเศษภาคตะวันออก สะพานบารมีโสธร ก่อสร้างตามสัญญาเลขที่ สส.7/2564 ลงวันที่ 20 สิงหาคม พ.ศ. 2564 มูลค่าสัญญา 978,700,000 บาท ระยะเวลา 1,080 วัน ก่อสร้างโดย บริษัท เนาวรัตน์พัฒนาการ จำกัด (มหาชน) โดยเริ่มต้นก่อสร้างในวันที่ 21 สิงหาคม พ.ศ. 2564 และก่อสร้างแล้วเสร็จสมบูรณ์เมื่อวันที่ 4 สิงหาคม พ.ศ. 2568 ตัวสะพานมีความยาวสะพานละ 950 เมตร ช่องจราจรรวม 10 ช่องจราจร สะพานบารมีโสธร ทำพิธีเปิดใช้งานอย่างเป็นทางการเมื่อวันที่ 6 สิงหาคม พ.ศ. 2568 เวลา 08.30 น. โดยมี นายขรจเกียรติ รักพานิชมณี ผู้ว่าราชการจังหวัดฉะเชิงเทราเป็นประธานในพิธีเปิด และ พระเทพภาวนาวชิรคุณ เจ้าอาวาสวัดโสธรวรารามวรวิหารและเจ้าคณะจังหวัดฉะเชิงเทรา ผู้ตั้งชื่อสะพานว่า บารมีโสธร เป็นประธานฝ่ายสงฆ์ รายละเอียดสะพาน สะพานบารมีโสธร เป็นสะพานแบบคอนกรีตอัดแรง ผิวจราจรแบบแอสฟอลต์คอนกรีต ขนาดรวม 10 ช่องจราจร แบ่งออกเป็น 2 ส่วน 4 สะพาน ได้แก่ ทางหลัก ขนาด 3 ช่องจราจร เป็นสะพานคอนกรีตอัดแรง มีความกว้าง 13.5 เมตร (44 ฟุต) ความยาว 420 เมตร (1,380 ฟุต) ผิวจราจรแบบแอสฟอลต์คอนกรีต จำนวน 2 สะพาน ทิศทางขาไปและขากลับ รวมเป็น 6 ช่องจราจร ทางคู่ขนาน ขนาด 3 ช่องจราจร เป็นสะพานคอนกรีตอัดแรง ขนาด 2 ช่องจราจร มีความกว้าง 10 เมตร (33 ฟุต) ความยาว 420 เมตร (1,380 ฟุต) ผิวจราจรแบบแอสฟอลต์คอนกรีต จำนวน 2 สะพาน ทิศทางขาไปและขากลับ รวมเป็น 4 ช่องจราจร การจราจร สะพานบารมีโสธร เป็นส่วนหนึ่งของทางหลวงแผ่นดินหมายเลข 365 มีขนาด 10 ช่องจราจร ทิศทางตะวันออก มุ่งหน้าอำเภอพนมสารคาม จังหวัดฉะเชิงเทรา และจังหวัดปราจีนบุรี จำนวน 5 ช่องจราจร ทิศทางตะวันตก มุ่งหน้าทางถนนสิริโสธรเชื่อมต่อกับกรุงเทพมหานครผ่านทางมีนบุรีด้วยถนนสุวินทวงศ์ ผ่านทางลาดกระบังด้วยทางหลวงชนบท ฉช.3001, ทางหลวงพิเศษหมายเลข 7 และบางนาด้วยถนนเทพรัตน สถานที่สำคัญใกล้เคียง สำนักงานขนส่งจังหวัดฉะเชิงเทรา สำนักงานเขตพื้นที่การศึกษาประถมศึกษาฉะเชิงเทรา เขต 1 อ้างอิง